‘જનાબ, વાંધા એક નહીં અનેક છે. પહેલો વાંધો છે કાસ્ટિંગ. આદિત્ય પંચોલીનો દીકરો સૂરજ દેખાવે સારો છે, પણ તેણે ખાલી જિમમાં જ પરસેવો પાડ્યો છે. બાકી મોઢું ખોલે એટલે ગોખણિયા ડાયલૉગ સિવાય કશું જ નીકળતું નથી. અને સર, સુનીલ શેટ્ટીની દીકરી અથિયા સતત સેલ્ફી માટે પોઝ આપતી હોય એવો ગાલમાં ગોબાવાળો ચહેરો રાખવામાં ભૂલી જાય છે કે તેણે નૅચરલ ઍક્ટિંગ પણ કરવાની છે. જૂની ‘હીરો’માં જે સ્ટ્રૉન્ગ સપોર્ટિંગ કાસ્ટ (જેમ કે શમ્મી કપૂર, સંજીવકુમાર, અમરીશ પુરી, મદન પુરી) હતી, અહીં એમાંનું કશું જ નથી. જનાબ, ખુદ આદિત્ય પંચોલી વિલનના હેન્ચમૅન તરીકે ચાલે, પણ મેઇન વિલનમાં તો ગળે ઊતરે જ નહીંને? તિગ્માંશુ ધુલિયા બહુ સારા રાઇટર-ડિરેક્ટર છે, પણ અહીં તેમને દીકરીના બાપ બનાવીને બેસાડી દીધા છે. આખી ફિલ્મમાં ધૂંઆપૂંઆ થવા સિવાય તેમના ભાગે કશું આવ્યું નથી. સંજીવકુમારની જગ્યાએ ટીવી-ઍક્ટર શરદ કેળકર કે પછી શક્તિ કપૂરની જગ્યાએ વરઘોડામાંથી ભાગીને આવ્યો હોય એવો મૉડલ વિવાન થોડો ચાલે? આ આખી કાસ્ટ સાવ પૉલિથિન જેવી કૃત્રિમ લાગે છે.’